
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
a Kanada és az Európai Unió közötti, az utas-nyilvántartási adatállomány adatainak továbbításáról és feldolgozásáról szóló megállapodásnak az Unió nevében történő megkötéséről szóló tanácsi határozattervezetről
(08897/2024 – C10‑0125/2024 – 2024/0051(NLE))
(Egyetértés)
Az Európai Parlament,
–	tekintettel a tanácsi határozat tervezetére (08897/2024),
–	tekintettel az Európai Unió és Kanada közötti, az utas-nyilvántartási adatállomány (PNR) adatainak továbbításáról és feldolgozásáról szóló megállapodástervezetre (08896/2024),
–	tekintettel az Európai Unió működéséről szóló szerződés 16. cikkének (2) bekezdése, 87. cikke (2) bekezdésének a) pontjára, valamint 218. cikke (6) bekezdése második albekezdése a) pontjának v. alpontja értelmében a Tanács által benyújtott, egyetértésre irányuló kérelemre (C10–0125/2024),
–	tekintettel eljárási szabályzata 107. cikkének (1) és (4) bekezdésére és 117. cikkének (7) bekezdésére,
–	tekintettel az Állampolgári Jogi, Bel- és Igazságügyi Bizottság ajánlására (A10‑0000/2025),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a tagállamok, illetve Kanada kormányainak és parlamentjeinek.

a. Háttér-információk
Ez az egyetértési eljárás a Kanada és az Európai Unió közötti, az utas-nyilvántartási adatállomány adatainak továbbításáról és feldolgozásáról szóló (PNR) megállapodás megkötésére vonatkozó tanácsi határozattervezetről szól. 
Az Európai Parlament az EU Bíróságának véleményét kérte arról, hogy a Kanadával kötött 2014. évi előző PNR-megállapodás összeegyeztethető-e a Szerződésekkel és az Európai Unió Alapjogi Chartájával. A Bíróság 2017. július 26-án kiadta 1/15. sz. véleményét, amelyben kijelentette, hogy a Kanada és az EU között tervezett PNR-megállapodás akkori formájában nem köthető meg, mivel több rendelkezése is összeegyeztethetetlen az EU által elismert alapvető jogokkal. E vélemény kiadását követően az EU és Kanada új tárgyalásokat kezdett azzal a céllal, hogy a Bíróság követelményeinek megfelelő új megállapodást írjanak alá.
A megállapodás e változatára vonatkozó tárgyalások 2018-ban kezdődtek, és azok 2023-as lezárását követően a végleges szövegtervezetet megosztották a Tanáccsal és az Európai Parlamenttel. Az Európai Bizottság 2024. március 4-én két tanácsi határozatra irányuló javaslatot adott ki a Kanada és az Európai Unió közötti, az utasnyilvántartási adatállomány (PNR) adatainak továbbításáról és kezeléséről szóló megállapodásnak az Európai Unió nevében történő megkötéséről.
Konzultációra került sor az európai adatvédelmi biztossal, aki 2024. április 29-én kiadta a 15/2024. sz. véleményt, amelyben arra a következtetésre jutott, hogy a megállapodástervezet tartalmazza az ahhoz szükséges biztosítékokat, hogy az EUB 1/15. sz. véleményének megfelelően összeegyeztethető legyen az Alapjogi Chartával. A vélemény számos ajánlást is tartalmazott a megállapodás végrehajtására vonatkozóan. 
b. Az előadó álláspontja
Az előadó úgy véli, hogy a PNR-adatok Kanadával való megosztásának egyértelmű jogi keretét létrehozó nemzetközi megállapodás megkötése fontos előrelépés a súlyos bűncselekmények és a terrorizmus megelőzése, felderítése, kivizsgálása és büntetőeljárás alá vonása terén tett uniós erőfeszítések tekintetében. 
Az előadó pozitívan értékeli azt a fontos munkát is, amelyet az Európai Parlament – és többek között az ezen eljárás korábbi előadója, Sophie In’t Veld – végzett a múltban annak biztosítása érdekében, hogy a megállapodás tiszteletben tartsa az EU normáit a Szerződések, az Európai Unió Alapjogi Chartája és az Európai Bíróság közelmúltbeli ítéletei tekintetében.
A legutóbbi Europol-jelentések[footnoteRef:1] szerint csak 2023-ban összesen 120 terrortámadásra került sor az uniós tagállamokban, ami jól mutatja a terrorizmus jelenlegi mértékét az EU-ban, valamint azt, hogy biztosítani kell, hogy az e veszély elleni küzdelemmel megbízott hatóságok minden rendelkezésre álló eszközt felhasználhassanak az ilyen támadások előfordulásának megakadályozásához. A PNR-adatok gyűjtése és elemzése fontos elemekkel szolgálhat a hatóságok számára ahhoz, hogy képesek legyenek észlelni a gyanús utazási mintákat, valamint azonosítani tudják a terroristák és bűnözők bűntársait, ezzel támogatva az illegális tevékenységek elkövetésével kapcsolatos esetek kivizsgálását és büntetőeljárás alá vonását. Az előadó meg van győződve arról, hogy lehetővé kell tenni a nemzetközi rendőrségi és igazságügyi együttműködést, különösen Kanada esetében, amely az EU megbízható nemzetközi partnere. [1:  Az Europol „EU Terrorism Situation and Trend Report 2024” (A terrorizmus helyzete az EU-ban – 2024-es előrejelzési jelentés) című dokumentuma.] 

Elismerve, hogy az utas-nyilvántartási adatok feldolgozása érinti az utasok a magánélethez és az adatok bizalmas jellegéhez fűződő jogait, az előadó úgy véli, hogy ez a korlátozott és szigorúan szabályozott betekintés a bűnüldözési hatóságok részéről szükséges és arányos annak fényében, hogy a PNR-adatok nemzetközi megosztása és elemzése fontos szerepet játszhat a súlyos nemzetközi bűncselekmények és a terrorizmus elleni küzdelemben. 
[bookmark: _GoBack]Az európai adatvédelmi biztos kedvező véleményének fényében, valamint figyelembe véve a PNR-adatok kezelésére vonatkozó uniós jogi keretnek helyt adó 2022. évi bírósági ítéletet, az előadó meg van győződve a megállapodás célkitűzéseinek helyességéről és az abban foglalt garanciákról. Az előadó különösen elégedett azzal, hogy a megállapodás biztosítékokat tartalmaz a megkülönböztetésmentességre, az adatmegőrzésre és -biztonságra, a felügyeletre, az átláthatóságra és az utasok tájékoztatására, a PNR-adatokhoz való egyéni hozzáférésre és azok helyesbítésére, valamint a közigazgatási és bírósági jogorvoslatra vonatkozóan. 
Az előadó hangsúlyozza, hogy elvárja, hogy ezt a megállapodást e biztosítékok, az EUB ítélkezési gyakorlata és az európai adatvédelmi biztos által kiadott ajánlások szigorú betartásával alkalmazzák. Az előadó ezért emlékezteti a Bizottságot, hogy a megállapodásban előirányzott felülvizsgálatok során fordítson különös figyelmet ezekre a szempontokra, valamint az érintettek jogaira. 
Következésképpen az előadó úgy véli, hogy a megállapodás megkötése pozitív fejlemény a súlyos bűncselekmények és a terrorizmus elleni küzdelemben, ugyanakkor fenntartja az utasok alapvető jogainak tiszteletben tartásához szükséges korlátozásokat és biztosítékokat. 
A fentiek fényében az előadó azt javasolja, hogy a Parlament fogadja el a tanácsi határozattervezetet.

